AlexejDobrolubov/national_council_slovak_2010 huggingface dataset:
33. schôdza NR SR - 1.deň - B. popoludní
Dátum: 2025-03-25
Poslanec: Luščíková, Darina (PS)
Druh vystúpenia: Vystúpenie v rozprave

150. Ďakujem, pán predsedajúci, za slovo. Vážené kolegyne, vážení kolegovia, stojím tu dnes pred vami, aby som vyjadrila naozaj vážne obavy z nominácie pána Dušana Keketiho na pozíciu viceguvernéra Národnej banky Slovenska. Táto funkcia si vyžaduje tak vysokú mieru odbornosti, nezávislosti a skúsenosti v oblasti menovej politiky a bankovníctva, že musím konštatovať, že pán Keketi, bohužiaľ, nespĺňa tieto predpoklady. Pána Keketiho považujeme za politického nominanta s prepojením na súčasnú vládnu koalíciu. Jeho kariéra zahŕňa pôsobenie na viacerých vysokých pozíciách v štátnych inštitúciách, avšak jeho výsledky sú prinajmenej sporné. V rokoch 2016 až 2018, ako tu spomínali moji kolegovia, bol šéfom Eximbanky. Počas jeho vedenia sa Eximbanka stretla s viacerými problémami vrátane zlej úverovej politiky, ktorá viedla k nesplácaniu úverov a zhoršeniu finančnej stability inštitúcie. Tieto manažérske zlyhania vyvolali kritiku zo strany odborníkov aj verejnosti, pričom poukazovali na nedostatočné riadenie rizík a slabú kontrolu nad poskytnutými úvermi. A čo je navyše nebezpečné, kandidát na viceguvernéra Národnej banky necíti žiadnu zodpovednosť a sebareflexiu za poskytnutie záruk pri krajine v najhoršom ratingu s najmenšou pravdepodobnosťou, že dôjde k splateniu úverov. To sme sa dopočuli na výbore pri dotazovaní na jeho činnosť v Eximbanke. Ja sa preto pýtam, chceme takého odborníka, ktorý sa nepoučil zo svojho zlyhania, aby bol súčasťou vedenia Národnej banky Slovenska? V roku 2024 bol pán Keketi vymenovaný za ministra cestovného ruchu a športu. Jeho krátke pôsobenie v tejto funkcii bolo poznačené kontroverznými rozhodnutiami a znížením transparentnosti pri rozhodovaní o alokácii verejných zdrojov. To určite vyvoláva pochybnosti o jeho predpokladoch na viceguvernéra Národnej banky Slovenska. Na základe týchto skutočností je namieste spochybniť jeho odbornú spôsobilosť na výkon tejto funkcie. Táto pozícia si vyžaduje tak vysokú mieru odbornosti, skúsenosti a zodpovednosti v oblasti riadenia finančných rizík, čo, ako nám už spomenuté informácie ukazujú, pán Keketi počas svojho pôsobenia v Eximbanke naozaj nepreukázal. Národná banka potrebuje na svojom čele nezávislých, skúsených odborníkov, ktorí budú schopní zabezpečiť stabilitu našej meny a finančného systému. Preto vyzývam, aby sme odmietli túto nomináciu a trvali na výbere kandidáta, ktorý spĺňa najvyššie odborné a morálne štandardy pre takúto významnú pozíciu a nie je len figúrkou v politickou kupčení. Ďakujem pekne.
30. schôdza NR SR - 2.deň - B. popoludni
Dátum: 2025-02-05
Poslanec: Luščíková, Darina (PS)
Druh vystúpenia: Vystúpenie s faktickou poznámkou

16. Ďakujem, Marek, že spomínaš aj obecné úrady a miestne... stavebné úrady na obciach a mestách, pretože naozaj to je jedna oblasť, ktorá bude problematická pri aplikovaní tohto nového stavebného zákona, kedy je povinnosť mať dvoch odborných pracovníkov na každom stavebnom úrade. Už dnes síce fungujú spoločné úrady a je to naozaj dobrá prax tam, kde to funguje, ale sú oblasti na Slovensku, kde sa naozaj stavebné úrady nevedia navzájom dohodnúť, starostovia sa nevedia navzájom dohodnúť a budú mať čas do konca tohto roka, aby vytvorili spoločné stavebné úrady a splnili všetky odborné predpoklady svojich zamestnancov. Avšak vieme dobre aj po rokovaniach so starostami, že toto je oblasť, ktorej sa veľmi obávajú, pretože nebudú vedieť splniť tieto podmienky. A to už z personálnych dôvodov, pretože nevedia nájsť potrebných zamestnancov alebo musíme brať aj do úvahy to, že v týchto oblastiach okrajových Slovenska dosť často sú aj kadejaké osobné problémy medzi jednotlivými obcami alebo dokonca pracovníkmi týchto stavebných úradov. Ja viem, že toto sú možno oblasti, ktoré nevie zákon obsiahnuť, ale musíme brať túto realitu naozaj do úvahy. Takže splnenie týchto podmienok bude pre obce problematické a už teraz sa starostovia obávajú toho, ako budú vedieť naplniť podmienku spoločných stavebných úradov, pokiaľ nezasiahne ministerstvo a neurčí im presné podmienky a nestanoví to ako autorita, že tieto spojené stavebné úrady musia vzniknúť. Ďakujem.
30. schôdza NR SR - 1.deň - B. popoludni
Dátum: 2025-02-04
Poslanec: Luščíková, Darina (PS)
Druh vystúpenia: Vystúpenie v rozprave

64. Vážený pán predsedajúci, vážený pán minister, milé kolegyne, kolegovia, znova sme pri starej dobrej téme tejto vládnej koalície – pri skrátenom legislatívnom konaní. Urýchlenie schvaľovania stavieb je určite bezpochyby vážna téma a vôbec sa jej nebránime, práve naopak, túto tému podporujeme. Podporuje to, že sa musí schváliť nová stavebná legislatíva a musí sa urobiť korektne a transparentne. Nikto samozrejme nechce, aby firmy aj jednotlivci čakali na stavebné povolenia dlhé roky. Avšak musíme si uvedomiť, aký zásadný vplyv má kvalitná stavebná legislatíva na majetok občanov, aký má vplyv na životné prostredie a v podstate na celkovú kvalitu života občanov v obciach a v mestách. Veľmi netrpezlivo sme čakali na zberný zákon, pretože nám všetkým bolo jasné, že bez zberného zákona sa nedá vykonať nový Stavebný zákon, ktorý budeme takisto tuná v druhom čítaní prijímať, avšak vyjadriť sa k toľkým zmenám, k vyše 70 právnym predpisom, ktoré sa menia týmto zberným zákonom, nie je možné v tak krátkej dobe. Je veľký predpoklad, že bez aktívneho zapojenia sa odbornej verejnosti, organizácií, ktorých sa to týka, nebude ten zákon tak kvalitný, aby sa vykonával bez chýb. Očakávame, že naozaj narazí na mnohé nepríjemné prekvapenia, na ktoré už teraz nás odborníci upozorňujú. Znova sa potvrdzuje, že táto vláda narýchlo, bez diskusie prijíma zákony a my sa budeme naozaj aktívne snažiť, aby tento Stavebný zákon bol vylepšený, aby sa odstránili chyby a nedostatky, avšak nevieme to urobiť v tak krátkom čase, do ktorého sme tlačení. Naozaj ale nechceme rezignovať na tvorbu kvalitnej legislatívy a držíme tomuto Stavebnému zákonu palce, aby bol čo najjednoduchšie vykonateľný a určite sa zapojíme do odstraňovania chýb a nedostatkov. Ďakujem.
23. schôdza NR SR - 7.deň - B. popoludní
Dátum: 2024-12-04
Poslanec: Luščíková, Darina (PS)
Druh vystúpenia: Vystúpenie v rozprave

16. Dovoľte mi, aby som aj ja za Progresívne Slovensko zaujala stanovisko k tejto transakčnej dani. Transakčnú daň rovnako ja osobne, ako aj všetci v Progresívnom Slovensku považujeme naozaj za najškodlivejšiu vec pre podnikateľov, ktorá je súčasťou konsolidačného balíčka, tak ako ste tu správne povedali, vzrastie daňové zaťaženie firiem viac ako o 3 %, táto suma bude prenesená, samozrejme, na plecia občanov v cenách výrobkov a služieb. Slovenská republika už dlhodobo stráca konkurencieschopnosť v známych rebríčkoch krajín a to znamená, že nie sme príťažliví pre investorov ako krajina a nikto sa k nám už nebude hrnúť. Táto transakčná daň spôsobí to, že v tomto rebríčku budeme zase naďalej klesať a dôsledkom transakčnej dane bude zdražovanie tovarov, výrobkov a služieb, bude to odchod fungujúcich zahraničných firiem do iných krajín, ktoré budú mať príťažlivejšie podnikateľské prostredie, neprilákame nových investorov a slovenskí podnikatelia budú presúvať svoje podnikanie do krajín Európskej únie, ktoré majú príťažlivejšie zákony a príťažlivejšie podnikateľské prostredie. A toto je veľká škoda, pretože presný opak sa dosiahne prijatím transakčnej dane ako to, čo chceme. Podnikateľské prostredie prestane rásť, ekonomický rast sa zastaví a budeme klesať v príťažlivosti. Subjekty podnikateľské nebudú mať peniaze, nebudú investovať a budú mať nižšie zisky a tie dane nám budú naďalej klesať a výber daní bude klesať, takže Slovenská republika sa len zacyklí takýmito škodlivými zákonmi a neposunieme sa nikam. To je za mňa. Ďakujem.
23. schôdza NR SR - 5.deň - B. popoludní
Dátum: 2024-12-02
Poslanec: Luščíková, Darina (PS)
Druh vystúpenia: Vystúpenie v rozprave

62. Tak ďakujem ešte raz za slovo. Uvediem teda podrobnosti ohľadom predkladaného zákona. Na potrebu zmeny v oblasti vymáhania daňových nedoplatkov upozornil Najvyšší kontrolný úrad, ktorý v správe o výsledku kontroly z roku 2024 vybrané položky príjmov obcí a obcí odporučil Výboru Národnej rady Slovenskej republiky pre verejnú správu a regionálny rozvoj uložiť Ministerstvu financií Slovenskej republiky, aby zvážilo možnosť legislatívnej úpravy daňového poriadku, cieľom ktorej bude zjednodušenie zániku nedoplatkov s nízkou nominálnou hodnotou. Nami oslovené samosprávy túto potrebu zmeny potvrdili. Zánik daňového nedoplatku rozhodnutím správcu dane je procesne náročný úkon a viazaný je na splnenie zákonom stanovených podmienok. Bez úpravy legislatívy v tejto oblasti je evidovanie daňových nedoplatkov a ich vymáhanie pre správcov dane nadmerne zaťažujúci s nízkym prínosom, ba až stratou. Cieľom tohto návrhu je zvýšenie hospodárnosti spravovania a zjednodušenie zániku daňových nedoplatkov s nízkou nominálnou hodnotou. Správca dane má povinnosť vymáhať všetky daňové nedoplatky, ale pri ich nízkej nominálnej hodnote sú náklady na ich vymáhanie mnohokrát vyššie ako suma tohto nedoplatku. Daňový nedoplatok zo zákona zaniká po dvadsiatich rokoch. Avšak počas tohto obdobia je nevyhnutné ho inventarizovať a vykonať kroky potrebné na jeho vymáhanie. Podľa súčasnej právnej úpravy platí, že daňový nedoplatok zaniká dňom právoplatnosti rozhodnutia správcu dane o zániku daňového nedoplatku, ak suma dočasne nevymožiteľného daňového nedoplatku vrátane nákladov spojených so správou daní a jeho vymáhaní daňového subjektu nepresiahne 20 eur, pričom táto suma nebola od roku 2009 zmenená. Vzhľadom na uvedené je potrebné zmenou právnej úpravy reagovať na potrebu zjednodušenia zániku nedoplatkov v praxi a tiež mieru inflácie, ktorá jej už spomínaná suma 20 euro v súčasnosti nezodpovedá. Preto návrhom zákona sa zvyšuje suma pre zánik nedoplatkov z 20 eur na 40 eur. Ministerstvo hospodárstva konštatuje, že návrh zákona má pozitívny vplyv na podnikateľské prostredie. Z uvedených dôvodov vás preto prosím o podporu tohto užitočného návrhu zákona. Ďakujem pekne.
23. schôdza NR SR - 5.deň - B. popoludní
Dátum: 2024-12-02
Poslanec: Luščíková, Darina (PS)
Druh vystúpenia: Vystúpenie s faktickou poznámkou

32. Ďakujem, pán predsedajúci, za slovo. Pán kolega Hajko, ja som veľmi rada, že ste hovorili o adresnosti pomoci a rovnako aj dávok pre dôchodcov, pretože systém dôchodcovského vyplácania dávok je momentálne naozaj neudržateľný a o tom hovorí aj mnoho odborníkov a mnoho analytikov, rovnako aj NKÚ, ktoré povedalo, že z hľadiska udržateľnosti verejných financií považuje za významné riziko práve aktuálnu dôchodcovskú politiku. My chodíme do regiónov a rozprávame sa s dôchodcami aj v regiónoch a mnohí dôchodcovia, ktorí žijú dvaja v domácnosti a ktorí majú slušné dôchodky, tak chápu, že výška ich dôchodkov ohrozuje budúcnosť ich detí a ich vnúčat a že je neudržateľné to, že sú dôchodky takéto štedré. Ja rozumiem tomu, že existujú ale dôchodcovia, ktorí to naozaj potrebujú. Keď si predstavíte dôchodcu, ktorý žije sám v byte a má problém vôbec uhradiť náklady za bývanie, náklady za energie, tak ten naozaj tú pomoc potrebuje. Neuvažujete náhodou nad adresnou pomocou s príspevkom na bývanie, tak ako ho my navrhujeme, ktorá by naozaj pomohla tým, ktorí to najviac potrebujú, a nedávala tým, ktorí sa vedia bez vysokých dôchodkov alebo 13. dôchodku, ktorý je naozaj veľmi štedrý, zaobísť? Ďakujem.
23. schôdza NR SR - 5.deň - A. dopoludnia
Dátum: 2024-12-02
Poslanec: Luščíková, Darina (PS)
Druh vystúpenia: Vystúpenie s faktickou poznámkou

8. Ďakujem pekne za slovo, pán predsedajúci. Musím oceniť kolegu Kišša, že opätovne rozprával o tom, ako vláda nešetrí na sebe, pretože to naozaj treba sústavne pripomínať. Nešetrí na sebe a nešetrí na výdavkoch, úplne nezmyselných niektorých výdavkoch, ktoré občanom tejto krajiny vôbec nepomôžu. A paradoxne to, čo by našej krajine pomohlo, je to naštartovať ekonomický rast, aby sa darilo podnikateľom, aby sa darilo firmám, aby v budúcnosti tieto firmy mohli platiť vyššie dane, nie z vyššej sadzby, ale z toho, že im dokáže rásť zisk. A toto vôbec nerobíte, pretože nie sú v tejto konsolidácii žiadne prorastové opatrenia, aj keď pán minister spomínal, že sú tam prorastové opatrenia. Ak myslíte prorastovými opatreniami to, že ste uľahčili trošičku život firmám a podnikateľom s obratom do 100-tisíc eur, tak to nie je systematické, efektívne opatrenie, ktoré by do budúcnosti pomohlo štátu inovovať, modernizovať. Tento rozpočet je naozaj bez vízie, bez vízie modernej krajiny, bez vízie rastu podnikateľov a nepomáha občanom tejto krajiny. Ďakujem.
23. schôdza NR SR - 3.deň - B. popoludní
Dátum: 2024-11-28
Poslanec: Luščíková, Darina (PS)
Druh vystúpenia: Vystúpenie s faktickou poznámkou

104. Ďakujem za slovo. Ja ďakujem kolegyni za to, že upozornila na problémy samospráv, upozornila na to, že samosprávy nemajú peniaze na to, aby sa mohli rozvíjať. V tento rok ste im schválili už druhýkrát to, že môžu čerpať zo svojich rezervných fondov a môžu ich v podstate prejesť a nebudú mať na to, keď sa stanú naozaj kritické situácie. My už dlho upozorňujeme na veci, ktoré si aj vy uvedomujete, a to sú miliardové investičné dlhy, a to nielen v kanalizácii a vodovodnej infraštruktúre, ale je to v doprave, v školstve, v zdravotníctve, v podstate v každej verejnej službe občanom. Štát bude čoskoro potrebovať veľmi veľa peňazí na to, aby sa nám nezosypali budovy, mosty na hlavy. A ja neviem naozaj, odkiaľ tento štát chce v budúcnosti zobrať peniaze, keď momentálne priškrcujete podnikateľov tak, že nebudú môcť rásť, investovať do svojho rozvoja a v budúcnosti nedokážu platiť vyššie dane. Takže neviem, ako rozmýšľate, takto nerozmýšľa múdry hospodár, ktorý chce zabezpečiť dlhodobý rast krajiny a blahobyt svojim občanom. Ďakujem.
23. schôdza NR SR - 3.deň - A. dopoludnia
Dátum: 2024-11-28
Poslanec: Luščíková, Darina (PS)
Druh vystúpenia: Vystúpenie s faktickou poznámkou

14. Ďakujem pekne za slovo aj za vaše vystúpenie. Pán predseda finančného výboru, na finančnom výbore nikdy nepadlo ani zo strany opozície slovo o tom, že by konsolidácia nebola potrebná. My si veľmi uvedomujeme potrebu konsolidácie. Na druhej strane však treba povedať, že konsolidácia neponúka žiadne možnosti pre ekonomický rast, pre to, aby mohla rásť ekonomika, aby mohli podnikatelia rozvíjať svoje aktivity, a toto je naozaj premárnená príležitosť tejto konsolidácie. Rovnako aj NKÚ sa vyjadrilo, že za veľké riziko považuje práve udržateľnosť ekonomického rastu. Musím povedať, že podnikatelia sú tí, ktorí budú porazení v tejto konsolidácii, a na to doplatia občania tejto republiky zvýšenými cenami, úpadkom ich životnej úrovne. Ďakujem pekne.
23. schôdza NR SR - 2.deň - B. popoludni
Dátum: 2024-11-27
Poslanec: Luščíková, Darina (PS)
Druh vystúpenia: Vystúpenie s faktickou poznámkou

88. Ďakujem pekne za pripomienky aj za doplnenie. Kolega Richard, ja s tebou úplne súhlasím, pretože keď som sa stretávala so starostami a primátormi, u primátorov to nie je taký problém, skôr je problém v menších obciach, ale teraz vnímam od teba, že vlastne krajské mesto má rovnako problém získať odborne spôsobilých ľudí do pracovnoprávneho pomeru a nevie a vlastne sú tieto stavebné úrady zahltené a nestíhajú riešiť a vlastne tento zákon im neponúka žiadne riešenie, ako to urobiť. Tento zákon dokonca určuje, že musia byť dve odborne spôsobilé osoby na každom stavebnom úrade a tým pádom týchto osôb bude naozaj menej. Neviem, ako sa chce štát a samosprávy vysporiadať s tým, že bude personálny problém, ktorý naozaj nastane. Ten prechod kompetencií na, to vlastne spomínala ste, pani Remišová, že prechod kompetencií zo štátu na obce. No ja neviem. Ja som sa naozaj nestretla so starostami, ktorí by vítali a chceli stavebný úrad. Pretože tie osoby, ktoré pracujú odborne spôsobilé v obciach, dosť často nestíhajú a nemajú čas sa zaoberať napríklad dvestojedenástkou, odpovedať na infožiadosti, nemajú priestor na to, keď sa vyskytne veľmi odborne náročný a ťažký prípad. Vtedy si starostovia dokonca objednávajú advokátske služby alebo si objednávajú projektantov, ktorí sa im vyjadrujú k jednotlivým zámerom a radia im, aby nemuseli platiť ťažké pokuty alebo súdne spory, prehrávať súdne spory. Takže ja skôr som veľmi prekvapená, že zostáva to stále na obciach. To bola jediná dobrá vec, ktorá mala byť, ale nebola domyslená, že to prejde na okresné úrady a s tým sa dá určite do budúcnosti pracovať. Predpokladám, že tie spoločné stavebné úrady majú byť nejakým predchodcom toho, že sa budú tieto združovať... (Prerušenie vystúpenia časomerom.)
23. schôdza NR SR - 8.deň - A. dopoludnia
Dátum: 2024-12-05
Poslanec: Majerský, František (KDH)
Druh vystúpenia: Vystúpenie s faktickou poznámkou

48. Ďakujem pekne, pán predsedajúci. Peťo, vystihol si podstatu celého toho, čo naozaj teraz sa v zdravotníctve deje. Ja viem, že teraz riešime technikálie, že či tak zákon, ale ja to poviem ešte raz na svojej osobnej skúsenosti, že LOZ neustúpi zo svojich požiadaviek, a my naozaj teraz hráme že boj o život pacienta. My nemôžeme teraz naozaj čakať, čo bude a ako sa na konci dňa dohodneme. Tá dohoda tu už mala prísť. Je naozaj, to, čo sa stalo alebo sa... a bude diať, ja vám to poviem na konkrétnom prípade v roku 2012. Len jeden deň vtedy lekári boli vo výpovedi, nebolo ich 3 200, ale iba jeden deň boli lekári vo výpovedi a bola ohrozená zdravotná starostlivosť. My sme mali prípad, kde sme boli zavolaní k pacientovi, ktorý si podrezal karotídu, pacienta sme stabilizovali, transportovali sme ho do mikulášskej nemocnice a prišli sme tam, kde bol mladý lekár neatestovaný, ktorý to v živote nevidel, lebo jeho kolegovia boli vo výpovedi a neboli v práci. Ten lekár nevedel, čo má robiť, a tomu pacientovi zachránilo život iba to, že okolo šiel primár so svojím synom na vyšetrenie a obliekol sa a zachránil mu život. My len naozaj, len jednu hodinu nebudeme mať anesteziológov, chirurgov v našich nemocniciach, ktorí sú kľúčoví, len jednu hodinu, stane sa dopravná nehoda a máme problém. Čiže toto, dnes je 5. decembra a my sme neni dohodnutí. Preto zvolávame zdravotnícky výbor, na to ako poslanci zdravotníckeho výboru máme právo, lebo my chceme naozaj počuť od obidvoch strán, kde je problém, prečo dohoda ešte nie je, lebo každá zo strán hovorí niečo iné. Ďakujem.
23. schôdza NR SR - 8.deň - A. dopoludnia
Dátum: 2024-12-05
Poslanec: Majerský, František (KDH)
Druh vystúpenia: Vystúpenie s faktickou poznámkou

8. Ďakujem pekne, pán predsedajúci. Oskar, súhlasím s tebou v tých veciach, ktoré si vravel, naozaj že je to postup, ktorý naozaj bol zvolený a je, je taký už v podstate celý rok, že naozaj to je na poslednú chvíľu, všetko dostaneme buď večer, alebo dostaneme na výbore, tesne pred výborom alebo, alebo to nedostaneme vôbec, nie je správny. Ale tento postup, ktorý dnes je, to je podľa mňa reakcia ministra na požiadavky LOZ-u, ak to správne chápem, pán minister, takže musíme to riešiť, toto je akútna vec. Naozaj toto je akútna vec, ktorá naozaj potrebuje akútne riešenia, a v tomto naozaj, pán minister, vám dávam za pravdu, lebo riešite veci, ktoré naozaj mal, mal, mal LOZ ako požiadavky. Mňa len prekvapuje to, že vy tvrdíte, pán minister, že sú to požiadavky LOZ-u, a včera pán predseda Visolajský povedal, že to nie sú požiadavky LOZ-u, tak ja neviem potom, že kto, teraz nebudem hovoriť, že vy klamete, ja len hovorím, že neviem, kde je pravda, hej, lebo vy tvrdíte, že to sú požiadavky, ja si myslím, že ich musím... máme splniť, lebo dátum 31. decembra je za chvíľu, za chvíľočku za dverami. Ja aj za seba, aj za kolegov z KDH hovorím, že my sme pripravení rokovať, aj keď bude treba, ale aby parlament zasadal aj medzi sviatkami. Je to naozaj kľúčová vec a 1. 12., 1. januára sa nesmie stať, aby naozaj 3 300 lekárov dalo výpoveď. To teraz dopredu hovorím, že sa to nesmie stať. Čiže tie pozmeňováky či sú dobré, alebo zlé, posúdime ešte, lebo naozaj všetky sme si nestihli pozrieť, tak sa to nerobí. Ale chápem tú formu, že sa to musí riešiť rýchlo, je jasné. Keď je to požiadavka LOZ-u, musíme to rýchlo prijať, čiže ďakujem.
23. schôdza NR SR - 7.deň - A. dopoludnia
Dátum: 2024-12-04
Poslanec: Majerský, František (KDH)
Druh vystúpenia: Vystúpenie s faktickou poznámkou

60. Ďakujem pekne. Pán kolega, v prvom rade veľká vďaka, naozaj že tá iniciatíva je veľmi dobrá. Dneska som si to pozeral a musím vás pochváliť, že to robíte naozaj dobre. Dávam vám pomocnú ruku, že keď chcete, tak v Poľsku vám viem nakupovať, bývam blízko poľských hraníc a chodím tam často. Čiže nemusíte chodiť vy, zbehnem tam ja, pošlem vám bloček, to je jedna vec. Druhá vec je, že, keď si pamätáte, tu niektorí vládni predstavitelia, dokonca aj poslanci nevedeli, koľko stojí mlieko, nevedia, koľko stoja rožky. To znamená, že oni naozaj do tých obchodov nechodia, lebo keby vedeli, aké sú dneska naozaj reálne ceny, a stačí, naozaj to prajem každému jednému, stačí sa ísť pozrieť nejakého obchodného domu, nechcem robiť nikomu reklamu, a prejsť sa medzi ľudí, že ako si dneska pozerajú, čo si kúpia, čo si nekúpia, hlavne tí starší, alebo na východnom Slovensku tí sociálne slabší ľudia, lebo chodia nakupovať, ako každú jednu potravinu točia a ako to pozerajú, čo si vôbec kúpia. To prajem každému, naozaj si to vyskúšajte a potom sa naozaj prestaneme hrať, že čo sme, čo sme reálne sľubovali ľuďom pred voľbami, lebo naozaj, že ľudia sa z bilbordov, zo sľubov nenajedia na budúci rok, nenajedia sa a my sme im na preto neurobili, že nič. My tu len hovoríme, že 5 % lacnejšie, nič z toho nebude platiť, lebo tie vstupy budú drahšie. Všetko pôjde hore. A tí najchudobnejší na to doplatia najviac. Tí, ktorí už dnes si nemôžu kúpiť potraviny, tí budú mať obrovský problém. Rožok nebude stáť 0,33 centov, ale bude stáť 0,50 možno. To sú obrovské položky, keď niekto má niekto viacčlennú rodinu aj samoživiteľ, sa nebude mať z čoho uživiť. A my sa tu hráme dnes, sa tu objímame, stískame, že sme schválili štátny rozpočet. Ja som sklamaný z toho, čo som aj tu včera videl, toto nie je nič pre ľudí, bežných ľudí. My sme nič pre nich neurobili za tento rok. A nad tým sa treba zamyslieť, kolegovia. (Potlesk.)
23. schôdza NR SR - 5.deň - B. popoludní
Dátum: 2024-12-02
Poslanec: Majerský, František (KDH)
Druh vystúpenia: Vystúpenie s faktickou poznámkou

181. Ďakujem za slovo. Pani poslankyňa, plný súhlas. To, čo naozaj spravilo ministerstvo vnútra pod vedením pána ministra Šutaja Eštoka, je nehorázne. My si nemôžeme dovoliť naozaj lámať históriu cez koleno a hovoriť, že to, čo sa stalo v minulosti, sa nestalo a stalo sa to inak. História to potvrdila, v Ústave pamäti národa sú dokumenty, že pán Babiš bol agent ŠtB a je to holý fakt. To sa nedá zmeniť ani týmto rozhodnutím a nemôžeme to robiť ani do budúcnosti vzhľadom na to, že naozaj naše deti sa učia z minulosti a majú sa z nej poúčať a my všetci sa z nej máme poučiť, ale máme si históriu aj pamätať, aby sa neopakovala, aby sa to, čo robil komunizmus, režim komunistický na Slovensku aj v Českej republike, aby sa takáto situácia už nikdy nezopakovala. Čiže podporujem váš návrh a plne s ním súhlasím. Ďakujem pekne.